B. Osobitná časť

K § 1 
Ustanovuje rozsah pôsobnosti nariadenia vlády Slovenskej republiky pozitívnym a negatívnym vymedzením. Základné požiadavky sú zároveň technickými požiadavkami podľa § 2 ods. 1 písm. i) zákona č. 264/1999 Z. z. v znení neskorších predpisov.
K § 2 
Vymedzuje základné ustanovenia v súlade so znením smernice 2014/53/EÚ. Nakoľko je množstvo základných pojmov v smernici 2014/53/EÚ totožných s pojmami v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008) (ďalej len „nariadenie (ES) č. 765/2008“), ktoré je priamo aplikovateľné, uvádzajú sa v tomto nariadení vlády Slovenskej republiky iba pojmy, ktoré bolo nutné transponovať do právneho poriadku Slovenskej republiky. Pojmy,  ktoré by boli duplicitné s nariadením (ES) č.765/2008, odkazujú na nariadenie (ES) č. 765/2008 pri ich prvom výskyte v texte tohto nariadenia vlády Slovenskej republiky. 
K § 3
Ustanovuje a konkretizuje základné požiadavky na rádiové zariadenie. 
K § 4
Ustanovuje povinnosť výrobcov poskytovať informácie členským štátom a Európskej komisii o súlade kombinácie rádiového zariadenia a softvéru so základnými požiadavkami. Tieto informácie sú výsledkom posudzovania zhody. Európska komisia prijme vykonávacie akty, ktoré ustanovujú pravidlá postupu sprístupňovania informácií o súlade pre kategórie a triedy, ktoré Európska komisia uvedie v delegovaných aktoch.
K § 5
Ustanovuje povinnosť výrobcov registrovať typ rádiového zariadenia v rámci kategórie rádiového zariadenia od 12. júna 2018 do centrálneho systému pred tým, ako sa rádiové zariadenie uvedie na trh. Komisia prijme vykonávacie akty ustanovujúce pravidlá postupu registrácie a pravidlá umiestňovania registračného čísla na rádiové zariadenia pre kategórie uvedené v delegovaných aktoch. Centrálny systém predstavuje databázu Európskej komisie, ktorú Európska komisia sprístupní.
K § 6
Ustanovuje, za akých podmienok môžu byť rádiové zariadenia ustanovené v § 2 písm. a) sprístupnené na trhu a uvedené do prevádzky. Rádiové zariadenie pri sprístupňovaní na trhu a pri uvedení do prevádzky musí spĺňať základne požiadavky a všetky ostatné požiadavky, ktoré na ne kladie toto nariadenie vlády Slovenskej republiky. Základné požiadavky vymedzujú výsledky, ktoré sa majú dosiahnuť, alebo riziká, ktorým je potrebné sa venovať a zaoberajú sa najmä ochranou zdravia, bezpečnosťou používateľov, ochranou majetku, životného prostredia atď. Pokiaľ ide o požiadavky podľa tohto nariadenia vlády, ide predovšetkým o požiadavky na označenie CE, požiadavky na nápisy, na technickú dokumentáciu atď.
K § 7
Ustanovuje, ktoré technické predpisy nie je potrebné oznámiť v rámci vnútrokomunitárneho pripomienkového konania podľa smernice Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti.
K § 8
Ustanovuje zásady voľného pohybu rádiových zariadení s cieľom zabezpečiť ich voľný pohyb na vnútornom trhu Európskej únie a zmluvných štátov Dohody o Európskom hospodárskom priestore. Na obchodných veľtrhoch, výstavách, prezentáciách je možné vystavovať a používať rádiové zariadenia, ktoré ešte nie sú v súlade s týmto nariadením vlády za podmienok ustanovených v tomto nariadení vlády Slovenskej republiky.
K § 9
Ustanovuje povinnosti výrobcu pri uvedení rádiového zariadenia na trh, ako aj počas jeho sprístupňovania na trhu. Výrobca patrí medzi hospodárske subjekty a je to každá fyzická alebo právnická osoba, ktorá vyrába rádiové zariadenia alebo ktorá dáva takéto rádiové zariadenia navrhnúť alebo vyrobiť a uvádza ich na trh pod svojím menom alebo ochrannou známkou. Výrobca zodpovedá za súlad rádiového zariadenia s ustanoveniami tohto nariadenia vlády Slovenskej republiky v závislosti od svojej úlohy v dodávateľskom reťazci, aby sa dosiahla vysoká úroveň ochrany zdravia a bezpečnosti a ochrana spotrebiteľa, a zabezpečila sa spravodlivá hospodárska súťaž na vnútornom trhu Európskej únie. Riziko, ktoré rádiové zariadenie predstavuje môže byť vo vzťahu k ohrozeniu zdravia a bezpečnosti osôb, majetku alebo životného prostredia. Výrobca je povinný viesť evidenciu podnetov, ktoré sa týkajú  rádiových zariadení, ktoré nie sú v zhode s nariadením vlády Slovenskej republiky a rádiových zariadení, ktoré boli spätne prevzaté, pričom táto povinnosť je splnená aj tým, že evidencia je vedená v evidenčnej knihe v listinnej podobe. Ďalej je výrobca povinný zabezpečiť, aby rádiové zariadenie bolo vyrobené tak, aby mohlo byť prevádzkované aspoň v jednom členskom štáte bez toho, aby došlo k porušeniu platných požiadaviek na využívanie rádiového frekvenčného spektra.
K § 10
Ustanovuje povinnosti splnomocneného zástupcu, ktorého si môže výrobca zvoliť pred uvedením rádiového zariadenia na trh, ako aj počas jeho sprístupňovania na trhu. Splnomocnený zástupca patrí medzi hospodárske subjekty a je to každá fyzická alebo právnická osoba usadená v Európskej únii, ktorá dostala písomné splnomocnenie od výrobcu konať v jeho mene pri konkrétnych úlohách.
K § 11
Ustanovuje povinnosti dovozcu pred uvedením rádiového zariadenia na trh, ako aj počas jeho sprístupňovania na trhu. Dovozca patrí medzi hospodárske subjekty a je to každá fyzická alebo právnická osoba usadená v Európskej únii, ktorá uvádza rádiové zariadenie z tretej krajiny na spoločný trh Európskej únie. Cieľom povinností dovozcu je zabezpečiť, aby rádiové zariadenia z tretích krajín, ktoré vstupujú na vnútorný trh Európskej únie, spĺňali požiadavky tohto nariadenia vlády Slovenskej republiky, a najmä aby mal dovozca potrebné dôkazy o tom, že výrobca vykonal posudzovanie zhody týchto rádiových zariadení, rádiové zariadenia sú správne označené a dokumentácia vypracovaná výrobcom je k dispozícii orgánom dohľadu na účely vykonania kontroly. Dovozca vie alebo má vedieť, či si výrobca splnil všetky povinnosti najmä kontrolou náležitostí dokumentácie k výrobku a označenia výrobku. Dovozca je povinný viesť evidenciu podnetov, ktoré sa týkajú rádiových zariadení, ktoré nie sú v zhode s nariadením vlády Slovenskej republiky a rádiových zariadení, ktoré boli spätne prevzaté, pričom táto povinnosť je splnená aj tým, že evidencia je vedená v evidenčnej knihe v listinnej podobe.
K § 12
Ustanovuje povinnosti distribútora pred uvedením rádiového zariadenia na trh, ako aj počas sprístupňovania rádiového zariadenia na trhu. Distribútor patrí medzi hospodárske subjekty a je to každá fyzická alebo právnická osoba v dodávateľskom reťazci okrem výrobcu alebo dovozcu, ktorá sprístupňuje rádiové zariadenie na trhu. Distribútor okrem plnenia povinností spoločných pre všetky hospodárske subjekty, by mal najmä konať s náležitou starostlivosťou, aby zabezpečil, že jeho zaobchádzanie s rádiovým zariadením nebude mať negatívny vplyv na zhodu rádiového zariadenia s požiadavkami podľa tohto nariadenia vlády Slovenskej republiky. 
K § 13
Ustanovuje rozšírenie povinností výrobcu na dovozcu alebo na distribútora v prípadoch ustanovených zákonom č. 264/1999 Z. z. Ide o prípady, kedy dovozca alebo distribútor uvedie rádiové zariadenie na trh pod svojim obchodným menom alebo ochrannou známkou alebo upraví rádiové zariadenie, ktoré už bolo uvedené na trh takým spôsobom, ktorý môže ovplyvniť jeho zhodu s požiadavkami podľa tohto nariadenia vlády Slovenskej republiky. V týchto prípadoch sa dovozca alebo distribútor považuje za výrobcu a vzťahujú sa naňho povinnosti výrobcu podľa § 8 tohto nariadenia vlády Slovenskej republiky.  
K § 14
Ustanovuje predpoklad zhody rádiových zariadení vyrobených v súlade s príslušnými harmonizovanými technickými normami so základnými požiadavkami podľa tohto nariadenia vlády Slovenskej republiky, čo uľahčuje samotné posúdenie zhody rádiového zariadenia. Uvedený predpoklad je základným princípom tzv. Nového prístupu pri sprístupňovaní určených výrobkov na trhu.
K § 15
Ustanovuje postupy posudzovania zhody na rádiové zariadenia. Postupy posudzovania zhody sú ustanovené v súlade s rozhodnutím Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 218, 13. 08. 2008), ktoré ustanovuje moduly postupov posudzovania zhody, ktoré zahŕňajú postupy od najmenej prísneho až po najprísnejší postup, úmerne úrovni možného rizika a úrovni požadovanej bezpečnosti. Cieľom je zabezpečiť súlad postupov posudzovania zhody medzi sektormi rádiových zariadení, ako aj medzi jednotlivými rádiovými zariadeniami, aby sa zabezpečila jednotná úroveň posúdenia zhody, a tým aj bezpečnosť rádiových zariadení.
K § 16
Ustanovuje požiadavky na obsah a rozsah EÚ vyhlásenia o zhode pre rádiové zariadenia a zjednodušené EÚ vyhlásenie o zhode podľa tohto nariadenia vlády Slovenskej republiky a právne účinky ich vydania. Na EÚ vyhlásenie o zhode sa vzťahuje príloha č. 6 a na zjednodušené EÚ vyhlásenie o zhode sa vzťahuje príloha č. 7. Cieľom tohto ustanovenia je zabezpečiť účinný prístup k informáciám na účely dohľadu nad trhom. Za pravidelné aktualizovanie vyhlásenia o zhode je zodpovedný ten, kto ho v konkrétnom prípade vydal.
K § 17
Ustanovuje požiadavky na označenie CE a jeho umiestňovanie na rádiovom zariadení. Všeobecné zásady pre označenie CE sú uvedené v nariadení (ES) č. 765/2008. Vzhľadom 
na povahu rádiového zariadenia môže byť označenie CE umiestnené na rádiovom zariadení menšie ako 5 mm za predpokladu, že bude naďalej viditeľné a čitateľné. Označenie CE sa doplní o identifikačné číslo notifikovanej osoby, ak sa použije postup posudzovania zhody podľa prílohy č. 4 tohto nariadenia vlády Slovenskej republiky. Označením CE sa preukazuje zhoda rádiového zariadenia a je viditeľným výsledkom celého procesu posudzovania zhody. 
K § 18
Ustanovuje požiadavky na  technickú dokumentáciu pre rádiové zariadenia, ktorou sa zabezpečuje zrozumiteľnosť projektovania, konštrukcie, prevádzky a posúdenia zhody, pričom jej podrobnejšia úprava je ustanovená v prílohe č. 5.
K § 19
Ustanovuje podmienky oprávnenia orgánov posudzovania zhody na posudzovanie zhody rádiových zariadení. Ukladá povinnosť orgánom posudzovania zhody spĺňať tzv. minimálne požiadavky na notifikované osoby. Upravuje predpoklad splnenia minimálnych požiadaviek, ak orgán posudzovania zhody spĺňa požiadavky ustanovené v príslušných harmonizovaných technických normách pre notifikované osoby. Keďže postupy posudzovania zhody vyžadujú zapojenie orgánov posudzovania zhody, týmto ustanovením sa zabezpečuje jednotná úroveň orgánov posudzovania zhody v Európskej únii za podmienok spravodlivej hospodárskej súťaže. Za členov riadiaceho orgánu sa na účely tohto nariadenia vlády Slovenskej republiky považujú napríklad členovia štatutárneho orgánu, top manažmentu, valného zhromaždenia a správnej rady. Notifikovaná osoba upraví vnútorným predpisom postup na prijímanie, prešetrovanie a vyhodnotenie odvolania proti svojim rozhodnutiam v súlade s príslušnými ustanoveniami harmonizovanej slovenskej technickej normy, napríklad STN EN ISO/IEC 17020, STN EN ISO/IEC 17021, STN EN ISO/IEC 17024, STN EN ISO/IEC 17025 alebo STN EN ISO/IEC 17065.
K § 20
Ustanovuje notifikáciu autorizovaných osôb Európskej komisii a ostatným členským štátom Európskej únie a zmluvným štátom Dohody o Európskom hospodárskom priestore, ktoré sa vykonávajú v súlade so zákonom č. 264/1999 Z. z.
K § 21
Ustanovuje práva a povinnosti notifikovanej osoby v súlade so znením smernice 2014/53/EÚ. Notifikovaná osoba má najmä právo nevydať certifikát EÚ skúšky typu alebo certifikát o schválení úplného zabezpečenia kvality podľa tohto nariadenia vlády Slovenskej republiky ak zistí, že výrobca nespĺňa základné požiadavky alebo neuplatňuje zodpovedajúce harmonizované technické normy alebo iné technické špecifikácie, čím sa posilňuje nestrannosť postavenia notifikovaných osôb. Notifikovaná osoba má najmä právo zasiahnuť po vydaní certifikátu EÚ skúšky typu alebo certifikát o schválení úplného zabezpečenia kvality podľa tohto nariadenia vlády Slovenskej republiky, konkrétne pozastaviť platnosť alebo zrušiť certifikát alebo certifikáty EÚ skúšky typu alebo certifikát o schválení úplného zabezpečenia kvality, ak zistí, že rádiové zariadenie už ďalej nespĺňa požiadavky podľa tohto nariadenia vlády Slovenskej republiky. O týchto skutočnostiach notifikovaná osoba informuje úrad. Týmto ustanovením sa upravuje aj oznamovacia povinnosť voči úradu, najmä ohľadom svojich subdodávateľov, okolností, ktoré majú vplyv na rozsah alebo podmienky notifikácie alebo činností posudzovania zhody vykonaných v rozsahu jej notifikácie. Cieľom tejto oznamovacej povinnosti je uľahčenie kontroly činnosti notifikovaných osôb zo strany úradu. Uvedené náklady, ktoré je notifikovaná osoba povinná zaplatiť, nie je možné zahrnúť do správneho poplatku z dôvodu, že nie všetky autorizované osoby majú v rozsahu autorizácie postupy posudzovania zhody, pri ktorých je autorizovaná osoba zapojená do fázy kontroly výroby. Keďže autorizované/ notifikované osoby môžu vykonávať činnosti v rámci celej EÚ a výrobcovia sú v prevažnej miere z tretích krajín (Čína, Turecko, Kórea a pod.), môžu cestovné náklady predstavovať značnú sumu, ktorá nemôže byť hradená z kapitoly úradu.
K § 22
Deklaratórne ustanovuje orgány dohľadu nad trhom rádiových zariadení podľa tohto nariadenia vlády Slovenskej republiky. Originárna kompetencia orgánov dohľadu vyplýva zo zákona, ktorým sú tieto orgány štátnej správy zriadené, konkrétne zo zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov a zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov. Rozsah kompetencií orgánov dohľadu v oblasti rádiových zariadení je ustanovený v právnych predpisoch, ktorými sú tieto orgány štátnej správy zriadené, teda v § 1 a § 3 zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov a § 2 zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov v znení neskorších predpisov. Zákon č. 264/1999 Z. z. ustanovuje oprávnenia orgánom dohľadu v súlade so znením smernice č. 2014/34/EÚ. Ustanovuje uloženie pokút za porušenie povinností podľa tohto nariadenia vlády Slovenskej republiky, pričom oprávnenie na uloženie sankcie vyplýva zo zákona č. 264/1999 Z. z.
K § 23
Ustanovuje prechodné obdobie sprístupňovania rádiových zariadení na trhu podľa doterajších predpisov, aby sa zabezpečila kontinuita sprístupňovania rádiových zariadení na trhu.
K § 24
Ide o tzv. transpozičný odkaz. 
K § 25
Zrušuje sa doposiaľ platné a účinné nariadenie vlády Slovenskej republiky č. 443/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na rádiové zariadenia a koncové telekomunikačné zariadenia.
K § 26
Ustanovuje sa účinnosť nariadenia vlády Slovenskej republiky od 12. júna 2016 v súlade 
so znením smernice 2014/53/EÚ.
K prílohe č. 1
Ustanovuje konkrétne rádiové zariadenia, na ktoré sa toto nariadenie vlády Slovenskej republiky nevzťahuje.
K prílohe č. 2
Ustanovuje postup posudzovania zhody podľa modulu A, vnútorná kontrola výroby. 
K prílohe č. 3
Ustanovuje postup posudzovania zhody podľa modulu B, EÚ skúška typu a postup posudzovania zhody podľa modulu C, zhoda s typom založená na vnútornej kontrole výroby v súlade 
so znením smernice 2014/53/EÚ.
K prílohe č. 4
Ustanovuje postup posudzovania zhody podľa modulu H, zhoda založená na úplnom zabezpečení kvality.
K prílohe č. 5
Ustanovuje podrobný obsah technickej dokumentácie.
K prílohe č. 6
Ustanovuje rozsah údajov uvedených v EÚ vyhlásení o zhode pre rádiové zariadenia vymedzené v tomto nariadení vlády Slovenskej republiky v súlade so znením smernice 2014/53/EÚ.
K prílohe č. 7
Ustanovuje zjednodušené EÚ vyhlásenie o zhode.
K prílohe č. 8
Ustanovuje Zoznam preberaných a vykonávaných právne záväzných aktov Európskej únie nariadenie (ES) č. 765/2008 a smernica 2014/53/EÚ.